b"\n_START_ARTICLE_\nReis korikain de Lori\n_START_PARAGRAPH_\nEls reis Korikian de Lori (o reis korikian de Lori) foren una dinastia de reis armenis de la fam\xc3\xadlia dels bagr\xc3\xa0tides, que van regnar al Tashir amb seu principal a Lori, amb t\xc3\xadtol reial del 982 fins vers el 1280._NEWLINE_El rei Ashot III Olormadz va repartir els feus entre els seus fills: Sembat II Tiezerakal, rei principal a Ani, que no va deixar fills, fou succe\xc3\xaft pel seu germ\xc3\xa0 Gagik I d'Ani. El tercer germ\xc3\xa0 Gurgen havia rebut vers el 972 el feu del Tashir (incloent el Tzoroget, el pa\xc3\xads dels Sevordiq, els districtes de Kaien, Kaidzon, Korkhoruniq i Bazkert, territoris anomenats pels georgians Somkh\xc3\xa8tia):_NEWLINE_Vers el 982 Gurgen va prendre el t\xc3\xadtol reial (Thagavor = rei) sense que Sembat II pogu\xc3\xa9s evitar-ho. Aquesta dinastia (reis korikain de Lori i tamb\xc3\xa9 anomenats reis dels Aluanq o Aghuans i reis de Tzoroget) va durar del 982 fins passada la meitat del segle\xc2\xa0xiii._NEWLINE_Gurgen (Kvirike I) va morir vers el 989 i el va succeir el seu fill David Anholin (989-1048). A David el va succeir el seu fill Gurgen II conegut Tamb\xc3\xa9 com a Kvirike II (1048-1089) i a aquest el seu fill David II (1089-1145). El pa\xc3\xads, vassall dels selj\xc3\xbacides des del 1065, fou ocupat pels selj\xc3\xbacides el 1118. David II es va establir a Berd, a la regi\xc3\xb3 de Tavush i va portar el t\xc3\xadtol musulm\xc3\xa0 de Malik (rei) fins a la seva mort el 1145. All\xc3\xad van fundar el monestir de Nou Varak, centre espiritual del regne._NEWLINE_Els Zakaria, una fam\xc3\xadlia georgiana emparentada als Ardzruni de Matznaberd i Haghbat ocupaven importants llocs a la cort de Ge\xc3\xb2rgia i Sargis Zakaria (el gran) i els seus fills Zakaries i Ivan foren comandants en cap de Ge\xc3\xb2rgia i gran visirs. Van expulsar els selj\xc3\xbacides de molts llocs i entre ells de l'antic regne dels Kurikian: Kayan (Dzorapor), Kaytson, Tavush, la fortalesa de Gaga, Matsnaberd (Matznaberd) i Mahkanaberd i de fet es van crear un principat independent fins que el 1236 els mongols van conquerir el principat i els territoris de l'entorn que fou incl\xc3\xb2s en el vilayat de Gurjistan a la prov\xc3\xadncia d'Atrpatakan. El cens del 1254 va suposar un increment dels impostos que va liquidar la noblesa arm\xc3\xa8nia i la poblaci\xc3\xb3 arm\xc3\xa8nia de la regi\xc3\xb3 va disminuir, i fins i tot algunes ciutats es van despoblar. Els pr\xc3\xadnceps Kurikian van perdre tota import\xc3\xa0ncia per esdevenir caps locals d'una regi\xc3\xb3 empobrida i els seus noms desapareixen._NEWLINE_Una fam\xc3\xadlia vassalla que havia conservat des de vers despr\xc3\xa9s del 1200 el control de la regi\xc3\xb3 de Kiranots al districte de Manatzbert, els Kherumian, van comen\xc3\xa7ar a recuperar-se vers el 1500 i van eixamplar els seus dominis per\xc3\xb2 al segle\xc2\xa0xviii noves invasions (des del Dagestan el khan Ibrahim de Shushi) i guerres van tornar a arru\xc3\xafnar la regi\xc3\xb3. Finalment a finals del segle una campanya militar d'Agha Muhammad de P\xc3\xa8rsia va empobrir del tor a la poblaci\xc3\xb3 arm\xc3\xa8nia. Els Maliks que restaven, a la regi\xc3\xb3 del Artsakh (Karabagh) van demanar ajut a R\xc3\xbassia. El 9 de mar\xc3\xa7 de 1798 els maliks Junshud i Fridon va formalitzar la petici\xc3\xb3 d'ajut al tsar Pau I, o b\xc3\xa9 el perm\xc3\xads per instal\xc2\xb7lar-se a territori rus. El 29 de juny de 1799 el tsar va donar el perm\xc3\xads per establir-se al Gugarq, despoblat en el segle anterior, i ara sota control de R\xc3\xbassia; en els mesos seg\xc3\xbcents els armenis de Tashir i Artsakh s'hi van establir en gran nombre."